पाँचौ पोखरा स्पोर्ट्स अवार्ड : नवीन र पार्वती उत्कृष्ट
पाँचौ पोखरा स्पोर्ट्स अवार्डमा पुरुषतर्फ करातेका नवीन रसाइली र महिलातर्फ तेक्वान्दोकी पार्वती गुरुङ उत्कृष्ट खेलाडी घोषित भएका छन् । खेलकुद पत्रकार मञ्च गण्डकीले शुक्रबार पोखरामा सेमी भर्चुअल माध्यमबाट विभिन्न सात विधामा खेलकुद अवार्ड प्रदान गरेको हो ।
पोखरा — पाँचौ पोखरा स्पोर्ट्स अवार्डमा पुरुषतर्फ करातेका नवीन रसाइली र महिलातर्फ तेक्वान्दोकी पार्वती गुरुङ उत्कृष्ट खेलाडी घोषित भएका छन् । खेलकुद पत्रकार मञ्च गण्डकीले शुक्रबार पोखरामा सेमी भर्चुअल माध्यमबाट विभिन्न सात विधामा खेलकुद अवार्ड प्रदान गरेको हो ।मञ्चले पोखराको फुटबल खेल विकासमा योगदान पुर्‍याएका केशव रञ्जितलाई लाइफटाइम अचिभमेन्ट अवार्डबाट सम्मान गरेको छ । उनलाई ४० हजार रुपैयाँ बराबरको चाँदीको करुवा प्रदान गरिएको छ । वर्ष उत्कृष्ट खेलाडीले नगद दुई/दुई लाख रुपैयाँ प्राप्त गरेका छन् । वर्ष उदियमान खेलाडी पौडीकी दुवाना लामा घोषित भएकी छन् । वर्ष उत्कृष्ट प्रशिक्षकको अवार्ड बक्सिङका सुरेश मल्लले जितेका छन् । वर्ष उत्कृष्ट खेल संघ पुरस्कार जिल्ला आर्चरी संघलाई दिइएको छ । वर्ष खेलाडी पुरुषतर्फ नवीनसहित टेबलटेनिसका विनेश खनियाँ र फुटबलका सुमन अर्याल मनोनयनमा परेका थिए । बागलुङ बोंगादोभानका नवीन १३ औं सागमा ६७ केजी तौल समूहमा स्वर्णपदक विजेता कराते खेलाडी हुन् । बंगलादेशमा भएको पाँचौ साउथ एसियन च्याम्पियनसीपमा एकतर्फ कास्य र टिम इभेन्टमा रजत पदक विजेता पनि हुन् । अवार्ड समारोहमा उनले संघर्षपूर्ण चरणबाट गुज्रिँदै खेल जीवनलाई निरन्तरता दिइरहको अवस्थामा अवार्डले हौसला थपिएको बताए । पाँचौ पोखरा स्पोर्ट्स अवार्डमा पुरुषतर्फ वर्ष उत्कृष्ट खेलाडी घोषित करातेका नवीन रसाइली । तस्बिर : दीपक परियार/कान्तिपुर वर्ष खेलाडी महिलातर्फ पार्वतीसहित साइक्लिङकी जमुना थापा र तेक्वान्दोकी प्रशंसा क्षेत्री उत्कृष्ट तीनको मनोनयनमा परेका थिए । लमजुङ दुधपोखरीकी पार्वती १३ औं सागमा २४–२९ वर्ष उमेर समूहमा १ स्वर्ण र १ कास्य पदक विजेता तेक्वान्दो खेलाडी हुन् । नेपाल प्रहरीमा आवद्ध उनले कोरियन एम्बास्डर नेसनल तेक्वान्दो च्याम्पियनसीपमा चौंथोदेखि नवौं संस्करणसम्म स्वर्ण पदक जितेकी थिइन् । राखेप च्याम्पियनसिपमा रजत, पहिलो लुम्बिनी नेस्नल च्याम्पियनसिपमा स्वर्ण, आठौं राष्ट्रिय खेलकुदको ३ विधामा २ मा स्वर्ण र १ मा रजत पदक उनले जितेकी छन् । उदियमान खेलाडीको मनोनयनमा दुवानासहित लनटेनिसका प्रदीप खड्का र क्रिकेटका विपिन खत्री परेका थिए । मनाङ ङिस्याङकी दुवाना हाल थाइल्यान्ड छिन् । उनले ६ वर्षको उमेरदेखि नै खेल जीवन सुरु गरेकी थिइन् । १३ औं सागमा उनले एकलतर्फ २ रजत जितिन् । टिम रिलेतर्फ ३ स्वर्ण पाइन् । २०० मिटर बटरफ्लाईतर्फ उनले राष्ट्रिय रेकर्ड कायम गरिन् । आठौं राष्ट्रिय खेलकुदमा ६ स्वर्ण र ४ रजत पदक विजेता उनले सन् २०१९ मा बैंग्लोरमा भएको एसियन एजग्रुप लङ कोर्स च्याम्पियनसीपमा ५०, १ सय र २ सय मिटर ब्रेस्टस्ट्रोका राष्ट्रिय रेकर्ड कायम गरेकी छन् । उत्कृष्ट प्रशिक्षकतर्फ सुरेशसहित पौडीका आनन्द कुँवर र फुटबलका किरण श्रेष्ठ मनोनयनमा थिए । पोखराका सुरेश ११ औं राष्ट्रिय खेलकुद प्रतियोगिता (२०४४) मा छनोट भएसँगै हालसम्म निरन्तर बक्सिङमा आवद्ध छन् । उनी २२ वर्षदेखि बक्सिङको प्रशिक्षकको रुपमा सक्रिय छन् । उत्कृष्ट खेल पत्रकारको अवार्ड २०७६ तर्फ नागरिक दैनिकका सन्देश श्रेष्ठ र २०७७ तर्फ मञ्चका पूर्वअध्यक्ष केशव पाठकले प्राप्त गरेका छन् । वर्ष उत्कृष्ट उदियमान खेलाडी, वर्ष उत्कृष्ट प्रशिक्षक, वर्ष उत्कृष्ट खेल पत्रकार र वर्ष उत्कृष्ट खेल संघले ३५/३५ हजार रुपैयाँ प्राप्त गरेका छन् । उत्कृष्ट खेलाडी, संघ र पत्रकारलाई गण्डकी प्रदेशका मुख्यमन्त्री कृष्णचन्द्र नेपाली पोखरेलले अवार्ड हस्तान्तरण गरे । कोरोना महामारीका कारण गत वर्ष पोखरा स्पोर्ट्स अवार्ड रोकिएको थियो । दुई वर्षको योगदानको मूल्यांकन गर्दै अवार्ड प्रदान गरिएको खेलकुद पत्रकार मञ्च गण्डकीका अध्यक्ष एकराज गिरीले बताए । 